РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/242-18

16. октобар 2018. године

Б е о г р а д

З А П И С Н И К

32. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 16. ОКТОБРА 2018. ГОДИНЕ

Седница је почела у 9.20 часова.

 Седницом је председавала Катарина Ракић, председник Одбора.

 Седници су присуствовали чланови Одбора: Драган Весовић, Јасмина Каранац, Стефана Миладиновић, Огњен Пантовић, Снежана Петровић, Далибор Радичеви и Ивана Стојиљковић.

Седници су присуствовали заменици чланова Одбора: Крсто Јањушевић (заменик Драгана Јовановића), Владимир Петковић (заменик др Владимира Орлића) и Ивана Николић (заменик Јовице Јевтића).

Седници нису присуствовали чланови Одбора: Ненад Констатиновић, Зоран Милекић, Марина Ристић, Саша Радуловић, Новица Тончев и Горан Ћирић, нити њихови заменици.

Седници су присуствовали из Министарства грађевинарства, саобраћаја и инфраструктуре: Зоран Илић, помоћник министра-Сектор за ваздушни саобраћај, Александра Дамњановић, државни секретар-Сектор за грађевинарство, Јелена Софрић-Сектор за водни саобраћај, Божана Лукић, шеф Одсека-Сектор за становање, и Данијела Ђикановић-Сектор за друмски саобраћај.

Одбор је, једногласно (10 гласова за), у складу са предлогом председника Одбора усвојио следећи:

Д н е в н и р е д

1. Разматрање Предлога закона о грађевинским производима, који је поднела Влада (број 351-2680/18 од 14. августа 2018. године);
2. Разматрање Предлога закона о изменама и допунама Закона о планирању и изградњи, који је поднела Влада (број 351-3139/18 од 9. октобра 2018. године);
3. Разматрање Предлога закона о изменама и допунама Закона о озакоњењу објеката, који је поднела Влада (број 351-3160/18 од 11. октобра 2018. године);
4. Разматрање Предлога закона о изменама и допунама Закона о ваздушном саобраћају, који је поднела Влада (број 343-3159/18 од 11. октобра 2018. године);
5. Разматрање Предлога закона о изменама и допунама Закона о транспорту опасне робе, који је поднела Влада (број 011-3125/18 од 9. октобра 2018. године);
6. Разматрање Предлога закона о изменама и допунама Закона о истраживању несрећа у ваздушном, железничком и водном саобраћају, који је поднела Влада (број 34-3124/18 од 9. октобра 2018. године);
7. Разматрање Предлога закона о изменама и допунама Закона о превозу путника у друмском саобраћају, који је поднела Влада (број 344-3049/18 од 4. октобра 2018. године);
8. Разматрање Предлога закона о изменама и допунама Закона о државној припадности и упису пловила, који је поднела Влада (број 011-2929/18 од 21. септембра 2018. године);
9. Разматрање Предлога закона о изменама и допунама Закона о поморској пловидби, који је поднела Влада (број 341-2746/18 од 31. августа 2018. године);
10. Разматрање Предлога закона о потврђивању Оквирног споразума о економској и техничкој сарадњи између Владе Републике Србије и Владе Мађарске у области инфраструктурних пројеката, који је поднела Влада (број 011-3161/18 од 11. октобра 2018. године).

Пре преласка на разматрање утврђеног Дневног реда председник Одбора је предложила да Одбор на основу члана 76. Пословника Народне скупштине обави обједињени заједнички начелни и јединствени претрес о тачкама 1. до 10. Дневног реда, и да се Одбор на крају претреса изјасни о свакој тачки појединачно у е-парламенту. Одбор је једногласно (10 гласова за), прихватио овај предлог.

**Разматрање прве до десете тачке Дневног реда**

Образлажући прву тачку дневног реда, Зоран Илић, помоћник министра, је истакао да се Предлог закона о грађевинским производима ослања на прописе Европске уније и домаће прописе који се тичу грађевинских производа. Основни циљ овог закона је да се ставе под контролу сви грађевински производи и да се наше тржиште заштити од производа, који нису у складу са европским и домаћим стандардима. Утврђена је методологија и процес провере таквих производа на тај начин што се производи прате од првог појављивања на тржишту, било да се ради о новом производу код нас или производу из увоза, као и повлачење производа који не задовољавају савремене стандарде. Законом су предвиђена именована и овлашћена тела која спроводе све процедуре. Министарство као надлежан орган, када је у питању увоз неког новог производа или постојећег, увек даје своје мишљење и прати усклађеност са прописима са којима смо се хармонизовали. У овој области нису ни сви прописи у државама ЕУ хармонизовани са CPR прописом. Република Србија је у овај закон имплементирала све оно где су све земље ЕУ хармонизовале прописе. Део прописа ће бити одмах примењен, а део у наредном периоду. У закону су описане и перформансе за објекте који ће бити грађени од селектованих грађевинских производа, тако да буду задовољене њихове конструктивне потребе и све оно што се тиче заштите животне средине. Може се рећи да закон служи да заштити тржиште од лоших грађевинских производа и оних који нису довољно безбедни за употребу у зависности од намене објекта.

 У уводном излагању о другој и трећој тачки Дневног реда Александра Дамњановић, државни секретар, подсетила је да је електронска грађевинска дозвола уведена 2014. године и да је то систем који је донео Републици Србији 10. место у свету на DOING бизнис листи. У међувремену је Народна скупштина донела Закон о поступку уписа у катастар непокретности и водова, а остала је непокривена област просторног планирања и урбанизма. У тај сегмент Закона о планирању и изградњи уведени су елементи е управе и тај део се назива е простор. Уводе се и специфични институти, као што је скраћени поступак за измену планског документа. Затим, у вези проблема покривености плановима који постоји у Србији а за који се најчешће наводи разлог да имаоци јавних овлашћења, који су истовремено обавезни учесници у многим фазама израде, пре усвајања планског документа не достављају у роковима посебне услове овим предлогом закона је сада орочено и прописано да се размена информација достављања документације врши електронским путем у року од 15 дана, а ако се ради о сложенијим плановима тај рок може бити 30 дана. Продужено је и важење локацијских услова са годину на две године, као и важење грађевинске дозволе са две на три године. Такође, овим законом је уређен рад Инжењерске коморе. Инжењерска комора је у последње две године имала проблеме у раду, односно није испуњавала своју основну функцију тј да својим члановима по испуњавању услова издаје односно одузима лиценце. Кључна измена у овом закону је да тај поступак преузима Министарство, а да Комора остане струковно удружење. Образлажући измене и допуне Закона о озакоњењењу објеката истакнуто је да другог рока за озакоњење објеката нема. Предмет озакоњења су објекти који су изграђени до ступања на снагу основног закона и који су видљиви на сателитском снимку Републике Србије из 2015. године, и то је и прва важна измена. Овим изменама су прецизиране одредбе ко и на који начин може приступити подацима садржаним на сателитском снимку. Такође, изменама овог закона предвиђено је да је основ за рушење објекта решење грађевинског инспектора о уклањању објекта коначно решење, чиме је држава преузела ризик евентуалне накнаде штете ако се у управном постуку реши супротно. Наглашена је и одредба овог закона да за све објекте, који су евидентирани да су у поступку озакоњења, надлежни орган за озакоњење у року од шест месеци мора да достави потврду надлежној служби за катастар у циљу уписа забележбе забране располагања таквим објектом, а забележба ће бити брисана када се објекат озакони. Циљ Владе је да се највећи број објеката озакони као и да се овом одредбом уведе нова правна сигурност за потенцијалне купце станова у таквим објектима, и да се истовремено држава заштити од неодговорних инвеститора.

Образлажући остале тачке Дневног реда Зоран Илић, помоћник министра, истакао је да је већина одредаба усклађивање прописа са међународним стандардима за све видове саобраћаја који су поменути. Оно што је карактеристично за Предлог закона о изменама и допунама Закона о ваздушном саобраћају је члан 90. којим је регулисана могућност утврђивања одређене линије која је у јавном интересу, што би омогућило држави да покрене тендерски поступак за избор авио-компаније, а да авио-компанија која би летела на тој линији може да покрива своје трошкове. Друге важне одредбе везане за овај закон су одредбе које се тичу овлашћења капетана у авиону да управља ситуацијом када дође до неког ванредног догађаја, без обзира да ли је то изазвано неким техничким разлогом или је дошло до угрожавања лета од стране путника чије понашање није примерено. Предлог закона о изменама и допунама Закона о транспорту опасне робе се односи на три од четири вида саобраћаја и искључене су само одредбе које се тичу транспорта опасне робе у ваздушном саобраћају. Циљ закона је поред усклађивања и хармонизације са прописима ЕУ да се неких 800 од укупно 2000 возила у друмском транспорту која се баве транспортом опасних материја, а која су произведена у фабрикама ГОШ а, ФАП, УТВА Панчево и сл. не искључе још неки период из саобраћаја. Разлог за њихово искључење би био начин производње тих возила који тада није био у складу са праксом у свету каква је данас. На тим возилима су извршене потребне преправке у смислу кочионих система, обавезни су АБС системи, повезаност са вучним возилима и све што може да утиче на безбедно одвијање саобраћаја када се тим возилима превози опасна роба, а то су углавном нафтни деривати. Одлаже се искључење таквих возила за две године уз вршење свих потребних провера на возилима. То нису стандардни технички прегледи који се раде као за путничка возила, већ су то посебни прегледи и о исправности тих возила воде рачуна именована и овлашћена тела, која су ту и да пропишу потребне и евентуалне корекције на таквим возилима. Када је реч о Предлогу закона о изменама и допунама Закона о истраживању несрећа у ваздушном, железничком и водном саобраћају у питању је усклађивање са међународним прописима. Акценат је стављен на то да није на запосленима у Центру за истраживање несрећа да утврђују одговорност или кривицу уколико је дошло до несреће у ваздушном, железничком или водном саобраћају, већ да проучавајући узроке препоруче мере како би безбедност могла да се унапреди. Међутим, то не искључује могућност да доставе потребне информације органима који воде истражни поступак. У Предлогу закона о изменама и допунама Закона о превозу путника у друмском саобраћају било је доста нерешених ствари када је у питању такси превоз, лимо сервис. Предлог закона онемогућио је све оне који се баве услугама лимо сервиса да се баве такси превозом. То је јасно издифернцирано и по квалитету возила, карактеристикама возила, стању возила, прегледима какви се на њима раде, а на првом месту је обука људи који ће се бавити тим превозима. Што се тиче последњег закона ради се о усклађивању са међународним прописима о упису у регистар како би сви могли да имају јасну слику о подацима који се уносе у тај регистар.

 У дискусији која је уследила члан Одбора, Огњен Пантовић је поставио питање, које се односи на Предлога закона о изменама и допунама Закона о превозу путника у друмском саобраћају, због чега возила за лимо сервис не могу да буду старија од пет година и због чега неко возило које је 7-8 година старо, а које је редовно одржавано прошло технички преглед , није безбедно за учествовање у саобраћају и да ли значи да ће та возила имати ограничења брзине због тахографа ако имамо у виду да је лимо сервис нека врста флексибилног транспорта где се пружа нека другачија услуга превоза у односу на аутобуски превоз итд. и на који начин ће бити та услуга другачија од класичне аутобуске?

Помоћник министра Зоран Илић је одговорио да не можемо дозволити да свако ради лимо сервис. Навео је да ће се лимо сервис вршити искључиво новим луксузним возилима не старијим од пет година, а подзаконским актом и према тржишним условима ће бити регулисана цена превоза. То морају да буду луксузна возила да би испуњавала услове за лимо сервис са једне стране, а са друге стране постоји могућност коришћења олд тајмера и тачно ће бити прописано која возила могу да буду олд тајмери. За такси возила потребно је да испуњавају услове утврђене прописима о техничкој исправности возила.

С обзиром да више није било пријављених народних посланика за расправу Одбор се појединачно изјаснио о свакој тачки дневног реда.

Прва тачка дневног реда: **Разматрање Предлога закона о грађевинским производима, који је поднела Влада**

Одбор је, у складу са чланом 155. став 2. Пословника Народне скупштине, одлучио, већином гласова (10 за и један уздржан), да предложи Народној скупштини да прихвати Предлог закона о грађевинским производима у начелу.

За известиоца Одбора на седници Народне скупштине одређенa је Катарина Ракић, председник Одбора.

Друга тачка дневног реда: **Разматрање Предлога закона о изменама и допунама Закона о планирању и изградњи, који је поднела Влада**

Одбор је, у складу са чланом 155. став 2. Пословника Народне скупштине, одлучио, већином гласова (10 за и један уздржан), да предложи Народној скупштини да прихвати Предлог закона о изменама и допунама Закона о планирању и изградњи у начелу.

За известиоца Одбора на седници Народне скупштине одређенa је Катарина Ракић, председник Одбора.

Трећа тачка дневног реда**:** **Разматрање Предлога закона о изменама и допунама Закона о озакоњењу објеката, који је поднела Влада**

Одбор је, у складу са чланом 155. став 2. Пословника Народне скупштине, одлучио већином гласова (10 за и један уздржан), да предложи Народној скупштини да прихвати Предлог закона о изменама и допунама Закона о озакоњењу објеката у начелу.

За известиоца Одбора на седници Народне скупштине одређенa је Катарина Ракић, председник Одбора.

Четврта тачка дневног реда: **Разматрање Предлога закона о изменама и допунама Закона о ваздушном саобраћају, који је поднела Влада**

Одбор је, у складу са чланом 155. став 2. Пословника Народне скупштине, одлучио већином гласова (10 за и један уздржан), да предложи Народној скупштини да прихвати Предлог закона о изменама и допунама Закона о ваздушном саобраћају у начелу.

За известиоца Одбора на седници Народне скупштине одређенa је Катарина Ракић, председник Одбора.

Пета тачка дневног реда: **Разматрање Предлога закона о изменама и допунама Закона о транспорту опасне робе, који је поднела Влада**

Одбор је, у складу са чланом 155. став 2. Пословника Народне скупштине, одлучио већином гласова (10 за и један уздржан), да предложи Народној скупштини да прихвати Предлог закона о изменама и допунама Закона о транспорту опасне робе у начелу.

За известиоца Одбора на седници Народне скупштине одређенa је Катарина Ракић, председник Одбора.

Шеста тачка дневног реда**: Разматрање Предлога закона о изменама и допунама Закона о истраживању несрећа у ваздушном, железничком и водном саобраћају, који је поднела Влада**

Одбор је, у складу са чланом 155. став 2. Пословника Народне скупштине, одлучио већином гласова (10 за и један члан уздржан), да предложи Народној скупштини да прихвати Предлог закона о изменама и допунама Закона о истраживању несрећа у вазудшном, железничком и водном саобраћају у начелу.

За известиоца Одбора на седници Народне скупштине одређенa је Катарина Ракић, председник Одбора.

Седма тачка дневног реда: **Разматрање Предлога закона о изменама и допунама Закона о превозу путника у друмском саобраћају, који је поднела Влада**

Одбор је, у складу са чланом 155. став 2. Пословника Народне скупштине, одлучио већином гласова (10 за и један члан уздржан), да предложи Народној скупштини да прихвати Предлог закона о изменама и допунама Закона о превозу путника у друмском саобраћају у начелу.

За известиоца Одбора на седници Народне скупштине одређенa је Катарина Ракић, председник Одбора.

Осма тачка дневног реда: **Разматрање Предлога закона о изменама и допунама Закона о државној припадности и упису пловила, који је поднела Влада**

Одбор је, у складу са чланом 155. став 2. Пословника Народне скупштине, одлучио већином гласова (10 за и један члан уздржан), да предложи Народној скупштини да прихвати Предлог закона о изменама и допунама Закона о државној припадности и упису пловила у начелу.

За известиоца Одбора на седници Народне скупштине одређенa је Катарина Ракић, председник Одбора.

Девета тачка дневног реда: **Разматрање Предлога закона о изменама и допунама Закона о поморској пловидби, који је поднела Влада**

 Одбор је, у складу са чланом 155. став 2. Пословника Народне скупштине, одлучио већином гласова (10 за и један члан уздржан), да предложи Народној скупштини да прихвати Предлог закона о изменама и допунама Закона о поморској пловидби у начелу.

За известиоца Одбора на седници Народне скупштине одређенa је Катарина Ракић, председник Одбора.

Десета тачка дневног реда: **Разматрање Предлога закона о потврђивању Оквирног споразума о економској и техничкој сарадњи између Владе Републике Србије и Владе Мађарске у области инфраструктурних пројеката, који је поднела Влада**

Одбор је, у складу са чланом 155. став 2. Пословника Народне скупштине, одлучио већином гласова (10 за и један уздржан), да предложи Народној скупштини да прихвати Предлог закона о потврђивању Оквирног споразума о економској и техничкој сарадњи између Владе Републике Србије и Владе Мађарске у области инфраструктурних пројекaта.

За известиоца Одбора на седници Народне скупштине одређена је Катарина Ракић, председник Одбора.

\*

\* \*

На седници Одбора вођен је тонски запис.

 Седница је закључена у 9.55 часова.

СЕКРЕТАР ОДБОРА ПРЕДСЕДНИК ОДБОРА

 Биљана Илић Катарина Ракић